ওই সমীক্ষায় স্পষ্টতই সমীক্ষকরা উপলব্ধি করেছেন, বর্তমান কেন্দ্রীয় সরকারের মুখ হিসাবে পরিচিত প্রধানমন্ত্রী নরেন্দ্র মোদীর জনপ্রিয়তা নিম্নমুখী। বিগত চার বছর দেশ চালানোর পর তাঁর কাছে মানুষের যে প্রত্যাশা বা সাধারণ মানুষকে যে প্রতিশ্রুতি দিয়েছিলেন, প্রায় সমস্ত ক্ষেত্রেই খামতি ধরা পড়ছে বৃহত্তর অংশের জনমানসে। বিশেষ করে নিম্ন ও মধ্যবিত্ত আর্থিক সম্প্রদায়ের মানুষকে তিনি যে আচ্ছে দিন-এর প্রতিশ্রুতি দিয়েছিলেন, সমীক্ষা বলছে, মানুষ তার প্রতিফলন দেখতে অপারগতার কথাই তুলে ধরছে। হ্যাঁ, এ কথা অনস্বীকার্য বিজেপি সরকারের মুখ্য চরিত্র হিসাবে মোদী একাধিক নীতি বা পরিকল্পনার সিদ্ধান্ত নিয়েছেন। কিন্তু সেগুলি সাধারণ মানুষের জীবনে কতটা ইতিবাচক প্রভাব ফেলতে পারে, সে সব নিয়ে চিন্তাভাবনার অভাব থেকে গিয়েছে।